SKRIFTLIG FORESPØRGSEL E-1441/01

af Mary Banotti (PPE-DE) til Kommissionen

(17. maj 2001)

Om: Anerkendelse af eksamensbeviser

Er der gjort fremskridt, og i så fald hvilke, med hensyn til forbedring af den gensidige anerkendelse af eksamensbeviser for lærere, navnlig musiklærere, inden for EU?

Svar afgivet på Kommissionens vegne af Frederik Bolkestein

(20. juli 2001)

Anerkendelse af eksamensbeviser for lærere falder ind under Rådets direktiv 89/48/EØF af 21. december 1988 om indførelse af en generel ordning for gensidig anerkendelse af eksamensbeviser for erhvervskompetencegivende videregående uddannelser af mindst tre års varighed(1) og Rådets direktiv 92/51/EØF af 18. juni 1992 om anden generelle ordning for anerkendelse af erhvervsuddannelser til supplering af direktiv 89/48/EØF(2). Den generelle ordning finder anvendelse på en bred vifte af erhverv, hvortil der kræves forskellige grader af kvalifikationer, herunder lærere. Det er fastsat i den generelle ordning, at statsborgere fra én medlemsstat har ret til at udøve et erhverv i en anden medlemsstat, hvortil de er fuldt kvalificerede i deres oprindelsesland. Anerkendelsen i henhold til direktiverne er ikke automatisk, da værtslandet kan pålægge den vandrende arbejdstager en kompenserende foranstaltning (en tilpasningsperiode eller en prøve), hvis der er væsentlige forskelle mellem den vandrende arbejdstagers uddannelse og den uddannelse, der kræves i værtslandet. Efter direktiverne skal medlemsstaterne hvert andet år sende en rapport til Kommissionen om gennemførelsen af direktiverne. Det fremgår af disse rapporter, at lærerne udgør en af de største erhvervsgrupper, som har nydt godt af direktiverne. I årene 1991-1994 opnåede over 5 000 lærere anerkendelse i henhold til den generelle ordning. Hvis det ærede medlem ønsker yderligere oplysninger, skal Kommissionen henvise ham til sine beretninger til Europa-Parlamentet og Rådet om gennemførelsen af direktiverne om den generelle ordning(3). De statistiske beretninger for årene 1997-1998 viser 2 431 beslutninger om anerkendelse af eksamensbeviser for lærere. Heraf blev 2 158 tildelt uden kompenserende foranstaltninger. Det fremgår af de seneste statistiske rapporter (for 10 medlemsstater samt 3 lande i Det Europæiske Økonomiske Samarbejdsområde (EØS)), at 2 031 lærere i årene 1999-2000 fik tildelt anerkendelse under den generelle ordning, i 1 850 tilfælde uden kompenserende foranstaltninger. Kommissionen har ingen specifikke data om musiklærere, da erhvervsgruppen for lærere ikke er opdelt i undergrupper. Under alle omstændigheder har Kommissionen ikke kendskab til, at der skulle være noget generelt problem med hensyn til denne kategori af lærere.

Kommissionen har indledt overtrædelsesprocedurer mod Frankrig og Tyskland for manglende overholdelse af direktivet med hensyn til anerkendelse af eksamensbeviser for lærere. Alle procedurer er afsluttet som følge af de pågældende medlemsstaters vedtagelse af de nødvendige ændringer i deres lovgivning og/eller administrative praksis.

Fra et lovgivningsmæssigt synspunkt er funktionen af den generelle ordning blevet forbedret gennem vedtagelse den 26. februar 2001 af direktivet om enklere lovgivning for det indre marked (SLIM)(4), hvorved der blev indført en forpligtelse for værtslandet til, så længe undersøgelsen af anmodningen om anerkendelse står på, at tage hensyn til den erfaring, den pågældende har erhvervet efter opnåelsen af eksamensbeviset. Sideløbende hermed har Kommissionen netop indledt en offentlig høring til forberedelse af et nyt direktiv om gensidig anerkendelse af erhvervsfaglige kvalifikationer. Kommissionen har fremsat forslag om en mere ensartet, gennemsigtig og fleksibel ordning for erhvervsfaglig anerkendelse, som er planlagt til at skulle vedtages inden Det Europæiske Råds møde i foråret 2002.

(1) EFT L 19 af 24.1.1989.

(2) EFT L 209 af 24.7.1992.

(3) KOM(96) 46 endelig udg. og KOM(2000) 17 endelig udg.

(4) Europa-Parlamentets og Rådets direktiv 2001/19/EF (endnu ikke offentliggjort) om ændring af Rådets direktiver 89/48/EØF og 92/51/EØF om den generelle ordning for anerkendelse af erhvervsuddannelser og Rådets direktiver 77/452/EØF, 77/453/EØF, 78/686/EØF, 78/687/EØF, 78/1026/EØF, 78/1027/EØF 80/154/EØF, 80/155/EØF, 85/384/EØF, 85/432/EØF, 85/433/EØF og 93/16/EØF om følgende erhverv: sygeplejersker med ansvar for den almene sundheds- og sygepleje, tandlæger, dyrlæger, jordemødre, arkitekter, farmaceuter og læger, EFT C 28 af 26.1.1998.